SMPC เล็งทุ่ม 150 ลบ. ดันกำลังการผลิตเป็น 10 ล้านใบ/ปี หวังโกยรายได้เข้าเป้า 20%
SMPC จ่อทุ่ม 150 ลบ. ดันกำลังการผลิตเพิ่มเป็น 10 ล้านใบ/ปี จากปัจจุบัน 8.2 ล้านใบ/ปี หวังโกยรายได้ปี 61 เข้าเป้า 20%
20 ก.พ. 2561

นายสุรศักดิ์ เอิบสิริสุข กรรมการผู้จัดการ บริษัท สหมิตรถังแก๊ส จำกัด (มหาชน) หรือ SMPC เปิดเผยว่า บริษัทคาดว่าผลประกอบการในช่วงไตรมาส 1/61 มีแนวโน้มทำสถิติสูงสุดใหม่อย่างต่อเนื่องจากไตรมาส 4/60 และเติบโตเมื่อเทียบกับช่วงไตรมาส 1/60 เนื่องจากมีคำสั่งซื้อเข้ามาอย่างต่อเนื่องโดยเฉพาะจากคำสั่งซื้อจากต่างประเทศโดยสามารถใช้กำลังการผลิตได้สูงกว่า 90%
สำหรับผลประกอบการทั้งปี บริษัทมั่นใจว่ารายได้จะสามารถเติบโตได้ตามเป้าหมาย 15-20% จากปีก่อนที่มีรายได้ 4,326.80 ล้านบาท โดยเป็นการเติบโตตามปริมาณการขายที่เพิ่มขึ้นเป็น 8 ล้านบาท จากปีก่อนที่มีปริมาณการขายอยู่ที่ 6.9 ล้านบาท ตามความต้องใช้ถังแก๊สที่เติบโตในตลาดบังกลาเทศและแอฟริกา
นอกจากนี้ บริษัทได้เตรียมงบลงทุนไว้ราว 100-150 ล้านบาท เพื่อใช้ในการปรับปรุงประสิทธิภาพการผลิต และเพิ่มกำลังการผลิตเป็น 10 ล้านใบต่อปี จากปัจจุบันมีกำลังการผลิตรวมอยู่ที่ 8.2 ล้านใบต่อปี โดยคาดว่าจะแล้วเสร็จในช่วงไตรมาส 3/61
อีกทั้ง บริษัทอยู่ระหว่างพิจารณาเพื่อขยายการลงทุนในภูมิภาคเอเชีย ภายในพื้นที่นิคมอุตสาหกรรม แต่ปัจจุบันนิคมฯ เหล่านั้นยังมีความพร้อมไม่มากนัก ทำให้การลงทุนมีความล่าช้า แต่เบื้องต้นคาดว่าความพร้อมจะเพิ่มขึ้นประมาณปลายปี 61 ซึ่งบริษัทจะเข้าไปลงทุนร่วมกับพันธมิตรท้องถิ่น สร้างโรงงานถังแก๊สกำลังการผลิต 2.5 ล้านใบ/ปี ลงทุนราว 400 ล้านบาท รองรับความต้องการใช้ในประเทศดังกล่าว และพร้อมจะส่งออกในอนาคตหากได้รับสิทธิทางภาษี
 